এপস্টিন ফাইলসের ‘বলিউড গাই’ কে? বিতর্কে এই বিখ্যাত পরিচালক

ওয়েব ডেস্ক: কুখ্যাত ‘এপস্টিন ফাইলস’ (Epstein Files) ঘিরে তোলপাড় বিশ্ব। এবার এই নথিতে উঠে এল বলিউডের (Bollywood) প্রখ্যাত পরিচালক অনুরাগ কাশ্যপের (Anurag Kashyap) নাম। মার্কিন বিচার দফতর ৩০ জানুয়ারি প্রায় ৩০ লক্ষেরও বেশি নথি প্রকাশ করার পরই এই তথ্য সামনে আসে। এর পর থেকেই বলিউডেও শুরু হয়েছে এপস্টিন বিতর্ক।

নথি অনুযায়ী, একাধিক ইমেলে অনুরাগ কাশ্যপকে ‘বলিউড গাই’ বলে উল্লেখ করা হয়েছে। কুখ্যাত যৌন অপরাধী জেফ্রি এপস্টিন (Jeffrey Epstein) এবং জিউসেপে বারসানি, জিনো ইউ ও অরনেলা কোরাজ্জা নামে কয়েকজন ব্যক্তির মধ্যে এই ইমেলগুলির আদানপ্রদান হয়। ইমেলগুলিতে কিউবা ও সাংহাইয়ে সম্ভাব্য কিছু কর্মশালার কথা উল্লেখ রয়েছে, যেখানে বৌদ্ধ দর্শন, প্রযুক্তি ও চিকিৎসা সংক্রান্ত আলোচনায় অংশ নেওয়ার জন্য অনুরাগ কাশ্যপকে অতিথি বা সম্ভাব্য বক্তা হিসেবে উল্লেখ করা হয়।

আরও পড়ুন: এপস্টিনের সঙ্গে ‘নোংরা’ আলোচনা! চ্যাট ফাঁস হতেই বিপাকে রাজকন্যা

তবে উল্লেখযোগ্য বিষয় হল, এই নথিতে অনুরাগ কাশ্যপের নাম থাকলেও তাঁর ওইসব অনুষ্ঠানে উপস্থিত থাকার কোনও নিশ্চিত প্রমাণ নেই। একইভাবে, অনুরাগ কাশ্যপ ও জেফ্রি এপস্টিন কখনও একই জায়গায় ছিলেন— এমন কোনও তথ্যও এখনও পর্যন্ত পাওয়া যায়নি।

তবে কুখ্যাত এই ‘এপস্টিন ফাইলস’-এ শুধু অনুরাগ কাশ্যপই নন, আরও একাধিক ভারতীয় বিশিষ্ট ব্যক্তির নাম উঠে এসেছে। এর মধ্যে আধ্যাত্মিক গুরু দীপক চোপড়া, শিল্পপতি অনিল আম্বানি এবং এমনকি দলাই লামার নামও রয়েছে বলে খবর। পাশাপাশি অভিনেত্রী নন্দিতা দাসের নামও এই নথিতে উল্লেখ রয়েছে।